Тенис: Джокович и Багдатис направиха обрати
Джокович и Багдатис направиха обрати
Шампионът от Откритото първенство на Австралия през 2008 година Новак Джокович преодоля сет пасив, преди да преодолее Марко Кюдинели от Швейцария с 3:6, 6:1, 6:1, 6:3. Маркос Багдатис потвърди фантастичната си форма и преодоля №17 Давид Ферер от Испания след 4:6, 3:6, 7:6(4), 6:3, 6:1. Кипърецът ще играе с Лейтън Хюит.
Сърбинът загуби безславно първата част, като при 3:3 допусна пробив и счупи ракетата си от яд. 58-ият в света Кюдинели можеше да продължи отличното си представяне и във втория. Но при 1:2 гейма Джокович спаси пет възможности за пробив и оттук до края нямаше повече проблеми.
„Бях доста притеснен в началото на срещата, Марко играеше доста добре. Играех твърде защитно, изнервих се и не правех нищо градивно. Просто го чаха да сгреши. Постепенно поех контрола върху мача и нещата си дойдоха на мястото”, коментира Ноле.
Багдатис трябваше да играе четири часа и девет минути, преди да спечели срещу Ферер от 0-2 сета. 24-годишният тенисист от Лимасол бе подкрепян както обикновено от мощна гръцкоговоряща агитка. Финалистът от Australian Open 2006 направи обрата със сърцата и разнообразна игра. Маркос завърши двубоя с 58 печеливши удара (11 аса) срещу 67 непредизвикани грешки.
В третия кръг кипърецът среща стария си познат Лейтън Хюит. Той го надигра преди две години в Мелбърн в маратонски мач и преди седмица на четвъртфиналите в Сидни.
№22 в схемата и финалист в турнира от Шлема Хюит се справи със смятания някога за бъдещето на тениса Доналд Йънг със 7:6(3), 6:4, 6:1. Интрига имаше до средата на втората част. След като американският левичар пропусна сетбол в първия сет и го загуби в тайбрек, във втория поведе с 4:2. Австралийският ветеран върна брейка и оттук до края на мача Йънг взе само един гейм.
Николай Давиденко продължава демонстрация на перфектната си форма. Руснакът бе безапелационен и срещу Иля Марченко от Украйна с 6:3, 6:3, 6:0.
Алехандро Фая (Кол) – Марсел Гранойерс (Исп) 6:4, 6:1, 6:3
(30) Хуан Монако (Арж) – Микаел Льодра (Фр) 3:6, 3:6, 7:6(5), 6:1, 6:3
Денис Истомин (Узб) – Михаел Берер (Гер) 7:5, 6:3, 6:4
(26) Николас Алмагро (Исп) – Бенямин Бещер (Гер) 6:4, 6:2, 3:6, 4:6, 6:3
(20) Михаил Южни (Рус) – Ян Хайек (Чех) 6:2,6:1, 6:1
Лукаш Кубот (Пол) – Сантяго Хиралдо (Кол) 6:4, 3:6, 6:3, 6:1.
Въведено от Ragnar Roekr на 2010-01-21